東湖歌
作者：趙汝鐩
朝代：宋

paragraphs: 湖光蕩綠春拍塞，百雉之東纔咫尺。
五步一亭十步榭，軒窗處處臨水闢。
露濃晝淑花溜紅，煙嫩堤平草連碧。
俯窺萍罅魚上下，仰聽木杪禽格磔。
拂拭塵埃讀祖碑，摩挲峰竅憐盧石。
中年懷抱多感慨，東西跳丸駒過隙。
山林鐘鼎同一盡，可笑世網甘形役。
甕邊吏部真得計，右酒左蟹船中拍。
明朝風雨那可料，且對湖山醉今夕。
沙鷗許我再尋盟，從此時携杖頭百。